**VODOZEMCI**

U Hrvatskoj je opisano 20 vrsta vodozemaca, a 13 vrsta vodozemaca zakonom je zaštićeno.

Vodozemci su životinje koje žive i u vodi i na kopnu. Njihova koža je tanka i propusna, te kroz nju dišu i uzimaju vodu. Zbog propusne kože reagiraju na štetne spojeve iz okoliša. Vodozemci su indikatori okolišnog zagađenja.

Osim što su vodozemci važan dio hranidbenih lanaca i dio ekosustava, oni su bitni i za čovjeka. Žlijezde u koži vodozemcama stvaraju spojeve koji se koriste za proizvodnju lijekova za mnoge ljudske bolesti. Žabe se koriste u mnogim znanstvenim istraživanjima. Na njima se vrše eksperimenti iz područja medicine. Vodozemci su korisni čovjeku jer se hrane kukcima koji prenose bolesti među ljudima (komarci – prijenosnici malarije).

**Ugroženost vodozemaca**

Vodozemci su ugroženi zbog nestajanja staništa. Njihovo stanište uglavnom čine bare, močvare te ostali vodeni ekosustavi. Čovjek isušuje močvare kako bi dobio obradive površine, te izgradio naselja i prometnice. Vodozemci vrlo često stradavaju u prometu pogotovo ako im se prometnica nađe na putu do mrijestilišta. Promjenom klime dolazi do isušivanja bara i močvara koje su prijeko potrebne za razmnožavanje vodozemca. Žablji krakovi upotrebljavaju se u ljudskoj prehrani pa pretjerano sakupljanje žabljih krakova za izvoz također djeluje na smanjenu brojnost pojedinih vrsta.

**Zaštita vodozemaca**

Kako bi zaštitili vodozemce i spriječili njihovo nestajanje moramo prvo osvijestiti građane o njihovoj ugroženosti i važnosti u prirodi. Osim edukacije i osvješćivanja javnosti pri gradnji cesta se treba voditi računa o vodenim staništima koja su važna za razmnožavanje vodozemaca. Prometnice se trebaju usmjeriti na neka duga područja. Na prometnice se trebaju postaviti znakovi koji upozoravaju na migracije žaba tijekom perioda razmnožavanja vodozemaca. Uz prometnice se mogu postaviti mreže ili ogradice koje usmjeravaju vodozemce drugim putem do vodenih ekosustava. Mogu se čak izgraditi kanali ili tuneli koji bi preusmjerili kretanje vodozemaca te tako ne bi prelazili preko prometnica do mrijestilišta.

**SISAVCI**

U Republici Hrvatskoj živi i obitava 90 autohtonih vrsta sisavaca. Hrvatska je jedna od osam europskih zemalja s najviše vrsta sisavaca. No, mnogi sisavci u Hrvatskoj su postale ugrožene i zaštićene vrste. Najpoznatiji ugroženi i zaštićeni sisavci su vuk, ris, sredozemna medvjedica, dabar, vidra i šišmiš. U Hrvatskoj je 61 vrsta sisavaca zakonom zaštićena.

**Razlozi ugroženosti**

Intenzivna poljoprivreda s mehanizacijom ugrožava sisavce koji žive na oranicama. Zatim prekomjerna uporaba pesticida i umjetnih gnojiva u poljoprivredi također negativno utječe na životinjske vrste. Uzgojem monokultura na narušavaju se populacije zeca i miševa.   
U šumarstvu se stabla premazuju insekticidima koji ne štete samo kukcima već i toplokrvnim životinjama.   
U špiljama se počeo razvijati turizam pa se zbog toga špilje uređuju, a time se narušava stanište brojnih šišmiša.   
Ljudi često prekomjerno love pojedine vrste ili čak odlaze u krivolov. Prekomjerni lov podrazumijeva i lov radi istrebljivanja pojedinih vrsta koje čovjek smatra „štetnima”.   
Prometnice nemaju prolaz za divlje životinje pa zbog toga često na prometnicama stradavaju medvjedi u vukovi.   
Sredozemna medvjedica je sisavac koji živi u našem Jadranskom moru, ali ovaj sisavac je postao vrlo rijedak i zakonom zaštićen. Dobri dupin je također sisavac našeg mora koji je ugrožen.   
I sredozemna medvjedica i dobri dupin hrane se ribom. Kada ribari ostave u moru mreže radi izlova ribe ovi sisavci često dolaze do mreža tražeći hranu. Zapletu se u mrežu i ne mogu izroniti da bi udahnuli zrak. Zbog toga se uguše. Nesavjesni ribari ih i ubijaju jer ih smatraju konkurencijom u lovu ribe. Kako bi ove vrste opstale potrebne su mjere zaštite. Javnost je potrebno educirati te je potrebno spriječiti odlaganje otpada i štetnih tvari u more.

**PTICE**

Hrvatska ima bogat ptičji svijet. Na području Hrvatske zabilježeno je 375 vrsta ptica, što je jako veliki broj s obzirom na veličinu naše zemlje. Od 375 vrsta, 306 je zakonom zaštićeno.

**Ugroženost ptica**

Ptice močvarice najugroženije su jer se uništava njihovo stanište. Čovjek uvelike isušuje močvarna i vlažna staništa kako bi dobio obradive površine ili površine za izgradnju naselja, trgovačkih centara ili pak prometnica.

Ptice koje žive u šumama suočavaju se s problemima modernog iskorištavanja i održavanja šuma. Šumari obavljaju sanitarnu sječu stabala, što znači da ruše stabla koja su zaražena nekim štetnicima ili polomljena stabla. Ovakav način održavanja šuma štetno djeluje na bioraznolikost šume. Ti štetnici koji su napali drvo zapravo predstavljaju hranu mnogim pticama. Stara trula stabla su hrana mnogim kukcima i njihovim ličinkama tijekom razvoja. Tako da uklanjanje trulih ili srušenih stabala iz šume negativno utječe na pojedine organizme. Šumari koriste i mnoštvo pesticida koji također uništavaju organizme koji su dio hranidbenog lanca, a pogotovo ptica.

Pretjerani lov i ribolov te turizam prijetnja su pticama močvaricama i pticama morskih područja. Bjeloglavi sup je ptica grabljivica, strvinar koji se hrani uginulim životinjama. Bjeloglave supove u Hrvatskoj možemo pronaći još samo na kvarnerskim otocima, Krku i Cresu. Bjeloglavi sup vrlo je velika ptica čiji raspon krila može doseći skoro 3 metra. Ova ptica hrani se mrtvim plijenom i za razliku od drugih ptica grabljivica ne ubija druge životinje. Ove su ptice od iznimne važnosti za ekološku ravnotežu. Bjeloglavi supovi hrane se uginulim ovcama koje se slobodno kreću otokom.

Mnoštvo supova stradava radi čovjeka koji je htio istrijebiti vukove ostavljajući im otrovane životinje kao mamac. Supovi su pojeli otrovane životinje te uginuli. Suočeni su s nedostatkom hrane jer se ljudi prestaju baviti ovčarstvom i stočarstvom na otocima. Bjeloglavi supovi s otoka Cresa karakteristični su po tome što gnijezda prave na strmim liticama uz more. Kada ptići uče letjeti moguće je da padnu u more i utope se. Uz to bjeloglavi supovi polažu samo jedno jaje, pa je time vjerojatnost za preživljavanje potomaka još manja. Turisti alpinisti ometaju supove tijekom gniježđenja. Kako bi se bjeloglavi supovi zaštitili potrebno je zaštiti njihova gnjezdilišta, poticati tradicionalno stočarstvo, te regulirati lov.

**GMAZOVI**

U Hrvatskoj je zabilježeno 39 vrsta gmazova od toga je 33 vrste zakonom zaštićeno.

Glavata želva je morska kornjača koje je ugrožena i zakonom zaštićena vrsta. Rasprostranjena je u svim oceanima na svijetu, ali i u Jadranskom moru gdje zimuje.

Glavata želva život provodi u moru, ali za vrijeme razmnožavanja ženka odlazi na kopno gdje polaže jaja. Jaja polaže u pješčane plaže u kojima lako iskopa rupe za polaganje jaja. Ove kornjače ugrožene su zbog nestajanja pješčanih plaža koje su im potrebne za gniježđenje, masovnog turizma, onečišćenja mora. Pošto kornjače dišu plućima znaju se često ugušiti jer se slučajno upetljaju u ribarske mreže iz kojih se ne mogu izvući. Kako bi se spriječilo daljnje ugrožavanje ovih gmazova potrebno je educirati ribare kako postupiti sa ulovljenim kornjačama, te spriječiti zagađenje mora plastikom.

Riđovka je zmija otrovnica. Gotovo je ugrožena vrsta zbog nestanka pogodnog staništa. Riđovkama u planinskim područjima prijete prometnice i turistički stambeni objekti, a u nizinskim područjima dolazi do nestanka pogodnog staništa i intenzivne poljoprivrede. Kako bi se spriječilo daljnje ugrožavanje ovih gmazova potrebno je promicati bavljenje stočarstvom umjesto intenzivnom i modernom poljoprivredom. Pošto je riđovka otrovnica nužna je edukacija o postupanju sa životinjom u slučaju ugriza, životinju ne treba ubijati.